Cykelholdet Team Concordia Forsikring Himmerland tager afsked med sportschef gennem to år Jan Steensen.

Jan Steensen og Team Concordia Forsikring Himmerland har valgt at stoppe samarbejdet efter sportschefens kontrakt udløber den 30. september. Det oplyser cykelholdet i en pressemeddelelse. Bestyrelsen bag holdet har allerede ansat en ny sportschef pr. 1. oktober. Der er tale om den meget erfarne René Wenzel, der har bevæget sig i cykelsporten gennem en lang årrække. Chefskiftet sker ifølge meddelelsen uden den helt store dramatik. - Det har været sjovt at være med til at løfte holdet op sportsligt, så vi nu er et af Danmarks allerstærkeste cykelhold. Men det har også været et hårdt arbejde, som i perioder har slidt hårdt på mig. Så der er brug for friske kræfter, udtaler Jan Steensen.